༄༅༎ །གསོ་རིག་བསྟན་པ་རྒྱས་པའི་སྨོན་ལམ་རྒྱས་བསྡུས་གཉིས་བཞུགས་སོ།

༄༅༎  ན་མོ་གུ་རུ། །  བླ་མ་རྣམས་དང་ཡི་དམ་དཀྱིལ་འཁོར་ལྷ།  །ཕྱོགས་དུས་རྒྱལ་བ་སྲས་བཅས་ཐུགས་རྗེ་དང་། །བདག་གི་ལྷག་བསམ་རྣམ་པར་དག་པའི་མཐུས།  །གསོ་བ་རིག་པའི་བསྟན་པ་རྒྱས་གྱུར་ཅིག  །སྟོན་པ་མཉམ་མེད་ཤཱ་ཀྱའི་རྒྱལ་པོས་ཀྱང་།  །གཞོན་ནུ་སེམས་ཅན་སྨན་དུ་སྐུ་འཁྲུངས་ནས།  །ནད་རྣམས་སེལ་བར་ཐུགས་བསྐྱེད་བདེན་པའི་མཐུས།  །གསོ་བ་རིག་པའི་བསྟན་པ་རྒྱས་གྱུར་ཅིག །ཡུན་རིང་ཕ་དང་མར་གྱུར་དྲིན་ཅན་འགྲོ།  །མི་བཟོད་སྡུག་བསྔལ་ནད་ཀྱི་འདམ་ཚུད་པ།  །དེ་ལ་ཕན་གདགས་བདེ་གཤེགས་མཆོད་པའི་མཆོག  །གསོ་བ་རིག་པའི་བསྟན་པ་རྒྱས་གྱུར་ཅིག  རིན་ཆེན་སྨན་མཆོག་སྦྱིན་པའི་ལག་བརྐྱང་ཚེ།  །ཕྱོགས་བཅུའི་ཞིང་ནས་སྲས་བཅས་རྒྱལ་བ་ཡི།  །གསེར་མདོག་ཕྱག་གིས་མེ་ཏོག་ཡང་ཡང་འཐོར།  །གསོ་བ་རིག་པའི་བསྟན་པ་རྒྱས་གྱུར་ཅིག  །དྲི་མེད་བྱམས་པའི་བདུད་རྩིས་རྒྱུད་གཏམས་ཤིང་།  །ནད་རྣམས་ཀུན་སེལ་བདུད་རྩིའི་མཆོད་སྦྱིན་གྱིས།  །རིས་མེད་འགྲོ་ལ་ཕན་པའི་དྲིན་གཟོ་བ། །གསོ་བ་རིག་པའི་བསྟན་པ་རྒྱས་གྱུར་ཅིག །བཟོད་མེད་སྙིང་རྗེ་ཆེན་པོས་རྒྱུད་བསྐུལ་ནས།  །རྒྱལ་བའི་སྲས་ཀྱི་ལམ་མཆོག་ཕར་ཕྱིན་དྲུག   །ཉམས་ལེན་སྨན་ལ་ཚང་བའི་ཐབས་མཁས་ཅན།  །གསོ་བ་རིག་པའི་བསྟན་པ་རྒྱས་གྱུར་ཅིག  །ཚེ་འདིར་ལྷ་མིའི་གཙུག་གིས་མངོན་པར་འདུད།  །ཕྱི་མར་བདེ་ཆེན་ཌཱཀྐིའི་ཚོགས་ཀྱིས་མཆོད།  །བདེ་ནས་བདེ་བར་འགྲོ་བའི་ལམ་བཟང་པོ།  །གསོ་བ་རིག་པའི་བསྟན་པ་རྒྱས་གྱུར་ཅིག  །ཁྱད་པར་སྨན་པའི་རྒྱལ་པོ་གཡུ་ཐོག་པར།  ། །ཕྱོགས་བཅུའི་རྒྱས་བ་སྲས་དང་བཅས་པ་དང་།  །འཇམ་དཔལ་དཔའ་བོས་མངོན་སུམ་ལུང་བསྟན་བཞིན།  །གསོ་བ་རིག་པའི་བསྟན་པ་རྒྱས་གྱུར་ཅིག  །མ་འོངས་རྒྱུད་འདི་འཆད་ཉན་དར་བ་དང་།   །འདི་ཡི་ཚིཊ་བཅད་གཅིག་ཙཾ་ཐོས་པ་ཡང་།  །དོན་གཉིས་འགྲུབ་ཅེས་ལུང་བསྟན་བདེན་པའི་མཐུས།  །།གསོ་བ་རིག་པའི་བསྟན་པ་རྒྱས་གྱུར་ཅིག  མགོན་པོ་མཆོག་དེས་རྒྱུད་འདི་འཛིན་པ་དང་། །སྙིགས་མའི་འགྲོ་ལ་ལྷག་པར་བདག་ཉིད་ཀྱི།  །ཐུགས་རྗེ་ཆེན་པོས་སྐྱོབ་ལ་དམ་བཅས་པས།  །གསོ་བ་རིག་པའི་བསྟན་པ་རྒྱས་གྱུར་ཅིག །དེ་བཞིན་ཕྱོགས་བཅུའི་སྲས་བཅས་རྒྱལ་བས་ཀྱང་།  །སེམས་ཅན་ཕན་འདོགས་དམ་པའི་གང་ཟག་ལ། །རྟག་ཏུ་ཐུགས་རྗེས་གཟིགས་པར་དམ་བཅས་པས།  །གསོ་བ་རིག་པའི་བསྟན་པ་རྒྱས་གྱུར་ཅིག  དེ་ཚེ་སྨན་སྲུང་ཞང་བློན་སྡེ་དགུ་སོགས།  །འཇིག་རྟེན་འཇིག་རྟེན་འདས་པའི་སྲུང་མ་ཡིས།  །རྒྱུད་འཛིན་སྲུང་སྐྱོབ་ཞལ་བཞེས་བདེན་པའི་མཐུས།  །གསོ་བ་རིག་པའི་བསྟན་པ་རྒྱས་གྱུར་ཅིག  གསོ་དཔྱད་མདོ་རྒྱས་ཀུན་ལ་མཁས་པ་དང་། །ལག་ལེན་མན་ངག་གནད་དུ་ཕེབས་གྱུར་ཅིང་།  །སྙིང་རྗེ་ཆེན་པོའི་གཞན་དབང་སོང་བ་ཡི།  འཚོ་བྱེད་དམ་པས་ས་འདི་ཡོངས་གང་ཤོག  །ཀུན་ཀྱང་སྤྱོད་ལམ་ཞི་ཞིང་སེམས་ཀྱང་ཞི། །འགྲོ་བའི་སྡུག་བསྔལ་ཞི་བའི་ཐབས་བརྩོན་པས།  །རང་གཞན་ཀུན་ཀྱང་བླ་མེད་ཞི་བ་ཡི།  །གོ་འཕང་མཆོག་ལ་མྱུར་དུ་རེག་གྱུར་ཅིག  །བདུད་རྩི་མི་གཡོ་རྒྱལ་བའི་ཐུགས་རྗེ་དང་།  །བདུད་རྩི་དང་འདྲ་བྱམས་པའི་སེམས་ཀྱི་མཐུས།  །བདུད་རྩི་སྙིང་པོ་གསོ་བ་རིག་པའི་གཞུང་།  །བདུད་རྩིའི་སྤྲིན་ཆེན་བཞིན་དུ་རྒྱས་གྱུར་ཅིག  །མཚུངས་མེད་སྨན་པའི་རྒྱལ་པོ་གཡུ་ཐོག་པ།  །ཡང་ཡང་དྲན་ཅིང་གསོ་བ་རིག་པའི་གཞུང་།  །ནམ་གཞུག་རྫོགས་པའི་ཆུ་བཞིན་འགྲིབ་མཐོང་བས། །མི་བཟོད་སྙིང་གི་ཟུག་རྔུ་ཆེས་ཆེར་ལྡང་།  །དེ་ཚེ་གང་དྲན་བཅོས་བཅོས་མེད་པ་རུ།  །བདེན་ཚིག་སྨོན་ལམ་ཁ་ནས་རང་རྡོལ་བ།  །འདི་བཞིན་སྨོན་པར་བྱེད་པའི་གང་ཟག་ལ།  །སྨན་པའི་རྒྱལ་པོའི་བྱིན་རླབས་འཇུག་གྱུར་ཅིག  །།།།
Category:ཆོས་ལུགས།